google/wiki40b huggingface dataset:
Titans klima

Klimaet på Titan, planeten Saturns største måne, er på mange måter lignende jordens, til tross for en langt lavere overflatetemperatur. Den tykke atmosfæren, metanregnet og mulig kryovulkanisme skaper en analog, dog med ulike materialer, til de klimatiske endringene jorden går gjennom i løpet av sitt langt kortere år.
Titans overflatetemperatur er ca. 94 K (-179 °C). Ved denne temperaturen har vannis et ekstremt lavt damptrykk, slik at atmosfæren er nesten helt fri for vanndamp. Tørrdisen i atmosfæren bidrar til månens antidrivhuseffekt ved at den reflekterer sollyset tilbake i rommet, og med det gjør overflaten betydelig kaldere enn den øvre atmosfæren. Månen mottar bare litt over 1 % av sollyset sammenlignet med jorden. Titans skyer – som sannsynligvis består av metan, etan eller andre enkle organiske forbindelser – er spredt og variable gjennom hele tørrdisen. Dette atmosfæriske metanet danner en omvendt drivhuseffekt på Titans overflate, og uten denne ville Titan ha vært langt kaldere. Funnene til Huygens-sonden indikerer at Titans atmosfære i perioder regner flytende metan og andre organiske forbindelser ned på overflaten av månen.
Skyer dekker typisk 1 % av Titans skive, selv om utbruddshendelser har blitt observert hvor skyende raskt utvider seg til så mye som 8 %. En hypotese hevder at de sørlige skyene dannes når forhøyede nivåer av sollys i løpet av den titanske sommeren genererer en oppløfting i atmosfæren, noe som resulterer i en konveksjon. Denne forklaringen er komplisert av det faktum at skydannelse har blitt observert ikke bare etter sommersolverv, men også midt på våren. En økende metanfuktighet på sørpolen bridrar muligvis til en rask økning i skystørrelsen. Det hadde vært sommer på Titans sørlige halvkule frem til 2010 da Saturns bane – som styrer månens bevegelse – vippet den nordlige halvkulen mot solen. Når årstidene endres slik, forventes det at etan vil begynne å kondensere over sørpolen.
Kazumasa Kawano

Karriere

Kazumasa Kawano startet sin profesjonelle karriere i Sanfrecce Hiroshima i 1989. Han har også spilt for Nagoya Grampus Eight, Yokohama Marinos og Cerezo Osaka.
Slaget ved Flint River

Slaget ved Flint River var et mislykket angrep mot engelske bosettere og creekindianerne ved spanjoler og apalachee-indianere i oktober 1702 i hva som i dag er den amerikanske delstaten Georgia. Slaget var en betydelig hendelse i de pågående fiendtlighetene mellom engelske handelsfolk fra provinsen Carolina og spanske Florida, og var en opptakt til de mer organiserte militære handlingene i dronning Annes krig (1702-1713).
Creekindianerne, støttet av en liten gruppe engelskmenn ledet av handelsmannen Anthony Dodsworth, angrep fra bakhold inntrengerne ved breddene av elven Flint River. Mer enn halvparten av den kombinerte spansk-indianske styrken ble drept eller tatt til fange. Både engelske og spanske autoriteter reagerte på slaget ved øke forberedelsene som kulminerte med beleiringen av St. Augustine i november 1702.
Kuupik Kleist

Familiebakgrunn og yrkeskarrière

Kuupik Kleist er sønn av den danske telegrafbestyreren Nikolaj Kleist og en døv inuittkvinne. Moren tok seg ikke av gutten, og han vokste derfor opp i fosterhjem. Han gikk folkeskolen i Qullissat, som ble fraflyttet i 1972, deretter realskolen i Sisimiut 1972–1975. Som elleveåring ble han sendt til Danmark alene, uten noen forhåndskunnskaper i dansk. Han har studentereksamen fra Birkerød Statsskole fra 1978 og utdannelse som sosionom fra Roskilde Universitetscenter fra 1983.
Han var visedirektør i Grønlands utdanningsdirektorat 1985–1988, rektor ved journalistutdannelsen i Nuuk 1988–1999 og direktør ved Hjemmestyrets utenrikskontor 1996–1999. Han var forøvrig styremedlem i Inuit Circumpolar Conference (ICC) og Nunatta Naqiterivia (Sør-Grønlands boktrykkeri) 1995–1997 samt styreformann i Tele Greenland og plateselskapet ULO 1999–2002. Kleist eier og driver konsulentfirmaet NIKISI Aps.

Politisk arbeid

Kleist var minister for offentlige arbeider og transport under statsminister Lars Emil Johansen 1991–1995. Kleist var medlem av Landstinget 1995–1996, og har igjen vært medlem siden 2002. I Grønlands selvstyrekommisjon var han sekretær 2000–2001 og medlem 2004–2008. Han var medlem av Folketinget for Grønland 2001–2007, og ble valgt til formann i det sosialistiske separatistpartiet Inuit Ataqatigiit i 2007.
Ved landstingsvalget 2009 ble han valgt inn med 5 461 personstemmer, til forskjell fra sittende statsminister Hans Enoksen sine 1 413 personstemmer. Inuit Ataqatigiit vant i et valgskred som gav partiet nærmere 44 % av stemmene, og gjorde at Kleist kunne danne regjering, en koalisjon sammen med Demokraatit og Kattusseqatigiit, med seg selv som Grønlands femte statsminister gjennom tidene. Kleist ble dermed Inuit Ataqatigiits første statsminister, den første statsminister til å tilhøre et annet parti enn Siumut, og den første statsminister etter at det utvidede indre selvstyret trådte i kraft fra 21. juni 2009.

Utmerkelser

Kleist er ridder av Dannebrogordenen og mottager av Nersornaat i gull.
Henry Ford-museet

Henry Ford-museet (også kjent som Henry Ford Museum and Greenfield Village, eller mer formelt som Edison Institute) er et stort historisk innendørs-og friluftsmuseum og et nasjonalt historisk landemerke i et av Detroits forsteder, Dearborn, Michigan, USA. Det har fått navn etter sin grunnlegger, bilfabrikanten, forretningsmagnaten, Henry Ford, og er tuftet på hans forsøk på å bevare det historiske og synliggjøre Den industrielle revolusjon. Museet inneholder bygninger og maskiner, samlingene omfatter også kjøretøyer brukt av den amerikanske presidenten John F. Kennedy og  Abraham Lincolns stol fra Ford's Theatre, Thomas Edisons laboratorium, brødrene Wrights sykkelverksted og Rosa Parks' buss.
Henry Ford sa om sitt museum at det var det største museumskompleks, både innendørs og i friluft i Amerika.

Historie

Edison Institute ble innviet av USAs president, Herbert Hoover til Fords livslange venn Thomas Edison den 21. oktober 1929 på 50-årsdagen for oppfinnelsen av den vellykkede glødelampe. Tilstede var blant annet Marie Curie, George Eastman, John D. Rockefeller, Will Rogers og Orville Wright samt 250 andre.  Åpningen ble kringkastet med anmodning til lytterne om å skru på lyset inntil det ble slått av på museet.
Edison Institute var først bare tiltenkt brukt i undervisningsøyemed, men etter utallige henvendelser ble det åpnet for publikum i juni 1933.
I 1970 kjøpte museet, hva de trodde var en Brewster-stol fra 1600-tallet, lavet for en nybygger blant de første 
i Plymouth-kolonien. Museet betalte 9 000 dollar for stolen. I september 1977 ble det klart at stolen var en forfalskning, lavet i 1969 av en kunstner fra Rhode Island, Armand LaMontagne. Museet beholder stolen og bruker den for å lære besøkende om forfalskninger.
Now I'm Here

Norsk versjon

G. Johansen har skrevet en norsk tekst. Den norske tittelen er «Gi meg mitt liv igjen».

Listeplassering

Versjonen til Queen lå på førsteplassen på den britiske singlelisten, da den ble utgitt i 1975.
Place Pigalle

Place Pigalle er en plass i 9. arrondissement i Paris, mellom Boulevard de Clichy og boulevard de Rochechouart ikke langt fra Sacré-Cœur, nedenfor Montmartrehøyden. Plassen er oppkalt etter billedhuggeren Jean-Baptiste Pigalle (1714-1785) og er det mest kjente sted i quartier Pigalle.
Før 1864 het plassen Place de la Barrière-Montmartre.
Kunstnerkafeen Café de la Nouvelle Athènes lå ved Place Pigalle.
Extensible Stylesheet Language

Extensible Stylesheet Language (bedre kjent som XSL) er et XML-basert språk for å lage stilark til web-presentasjoner.
XSL-filer kalles også XML-stilark (til forskjell fra CSS-filer, som er stilark for HTML-sider). XSL har ingen forhåndsdefinerte tagger (stilelementkommandoer), man må definere sine egne. Dette i motsetning til CSS, som har forhåndsdefinerte tagger som en del av språket.
Caelorrhina albini

Utseende

En middelsstor (28-35 millimeter), avlang, ensfarget skinnende grønn gullbasse. Pannen er fremstrakt, avrundet firkantet, noe innbuktet foran, uten tenner eller horn. Pronotum er rundet, avsmalnende forover. Dekkvingene er nesten jevnbrede, i spissen danner sømmen en liten tann.

Levevis

De voksne billene eter gjerne frukt.

Utbredelse

Arten er kjent fra Kenya og Uganda.
Kartoffelrækkerne

Kartoffelrækkerne også kalt Farimagsgade-kvarteret er et kvarter i København ved Sortedamssøen som består av 480 hus bygget av Arbejdernes Byggeforening i perioden 1873–1889.
Kartoffelrækkerne ble bygget etter engelsk forbilde og er tegnet av arkitekt Frederik Bøttger. Husene var arbeiderboliger som kom i stand etter initiativ av distriktslege F.F. Ulrik og arbeiderne ved Burmeister & Wain.
Av hensyn til forsvaret av København var det opprinnelig ikke tillatt å bygge i området hvor rekkehusene står. I stedet ble det dyrket poteter (kartofler) og da husene ligger side om side på elleve gater i snorrette rekker, kalte man dem for «Kartoffelrækkerne». Plasseringen medførte imidlertid diskusjon da Arbejdernes Byggeforening i sin tid kjøpte jorden. I foreningens gamle forhandlingsprotokoller er det referert en opphetet debatt om plasseringen som skulle være så «fjerntliggende», at man ikke kunne by noen å reise så langt frem og tilbake hver dag. Husene ville simpelthen komme til å ligge så langt fra byen at ingen fornuftige mennesker ville overta dem. 
Rekkehusene ble bygget for å skaffe arbeiderklassen hygieniske boliger som de også kunne betale. Koleraepidemier herjet på 1800–tallet i de skitne og tett befolkede arbeiderkvarterene lenger inne i byen. Epidemiene skyldtes i høy grad de elendige forholdene i den dårligste delen av bebyggelsen samt et mangelfullt renovasjons- og kloakksystem. Som konsekvens av epidemiene bygget legeforeningen Brumleby og andre byggeforeninger bl.a Arbejdernes Byggeforening, fulgte etter. 
For å få lov å kjøpe en av de nye arbeiderboligene måtte man innbetale en riksdaler som innskudd til Arbejdernes Byggeforening. 
Byggingen ble finansiert ved at arbeiderne betalte et ukentligt bidrag til byggeforeningen. Husene ble fordelt ved loddtrekning blant foreningens medlemmer. De som ikke vant et hus i loddtrekningen kunne etter 10 år heve innskuddet hos byggeforeningen igjen, med renter. Vinnerne av boligene betalte sine hus over en periode på 25 år.
Husene var dengang for dyre til at en familie kunne bo i dem alene og derfor var de innredet til to eller tre familier i hvert hus. 
Husenes fasader ut mot gaten var opprinnelig gul mursten med røde vannrette striper, noe som gir et senklassisistisk inntrykk. 
Arkitekt Bøttger vant flere utenlandske priser for husene.
Sultindvik

Sultindvik er ei bygd som ligger lengst øst i Lenvik kommune i Troms. Bygda ligger på vestsiden av Målselvfjorden, under fjelltoppene Sultinden og Vassbruna. Sultindvik har veiforbindelse via fylkesvei 261 vestover til Rossfjordstraumen (12 km), hvor det blant annet er skole og butikk. Befolkninga i Sultindvik går gradvis nedover, og det er nå mindre enn 50 bosatte i bygda.
Nettskyen

Nettskyen eller bare skyen (fra engelsk cloud computing) er en betegnelse for alt fra dataprosessering og datalagring til programvare på tjenere («servere») i eksterne tjenerparker tilknyttet internett, også kjent som skytjenester.

Markedsutvikling

Markedsundersøkelseselskapet IDC har estimert at verden vil produsere 180 zettabyte (ZB) i 2025, opp fra om lag 10 ZB i 2015 og 44 ZB i 2020. Både private og offentlige virksomheter har i økende grad sett behov for alternativer til å selv investere i, og vedlikeholde, egne databehandlings- og lagringsbehov for denne enorme mengden data. Dette gir fleksibilitet og stordriftsfordeler, og har samtidig bidratt til vekst innenfor markedet for lagring og behandling av data.
Ifølge IT-selskapet Cisco vil antallet store («hyperscale») datasentre globalt øke fra 259 i 2015 til 485 innen 2020, og store datasentre vil stå for 53 pst. av all datatrafikk i datasentre innen 2020. Analyseselskapet Gartner forventer at det globale markedet for skytjenester kommer til å vokse med 18 pst. i 2017, fra 209 milliarder USD i 2016 til 247 milliarder USD i 2017. Estimert marked i 2020 er 383 milliarder USD, en økning på 55 prosent fra estimatene fra 2017. Vi ser en liknende utvikling i Norge, der stadig flere foretak bruker skytjenester. Ifølge Statistisk sentralbyrå (SSB) kjøper 48 prosent av foretak med minst 10 ansatte skytjenester i 2017. Dette er en økning fra 40 prosent i 2016 og 29 prosent i 2014. Statlige virksomheter bruker skytjenester mer enn næringslivet, og store foretak bruker skytjenester i større grad enn mindre foretak.
Garðar bispedømme

Garðar bispedømme var et katolsk bispedømme på Grønland. Det ble opprettet på et tidspunkt etter 990, og fungerte fram til 1400-tallet. Bispesetet var stedet Garðar inne i Einarsfjord i Austerbygd, hvor den lille bygda Igaliku ligger i dag. Det meste av presteskapet kom fra Norge. Bispesetet var først tilordnet Hamburg-Bremen erkebispedømme som suffraganbispedømme, deretter Lund erkebispedømme, og senere Nidaros erkebispedømme fra 1153.
Det grønlandske bispesetet forsvant på 1400-tallet, da skipsavgangene fra Norge stoppet. Det ble fortsatt utnevnt biskoper, med Vincenz Kampe (utnevnt i 1537) som den siste. Ved reformasjonen ble bispedømmet formelt oppgitt.
Rubén Wolkowyski

Karriere

Wolkowyski har spilt profesjonelt i Argentina, USA, Russland, Polen, Spania og Hellas, ble den første til å spille i NBA. Han har også vært en bærebjelke i det Argentinske Nasjonale basketballaget. Han deltok i 2001 og 2003 i Amerikansk liga, i VM i 2002 og 2006 og i OL i 1996 og i 2004. I 2004 vant han gullmedalje.
Carbon kullkraftverk

Carbon kullkraftverk er et kullkraftverk utenfor Helper, omtrent midt i delstaten Utah i det nordvestlige USA. Det har en installert produksjonskapasitet på 189 MW, fordelt på 2 blokker / turbiner. Operatør er energiselskapet MidAmerican Energy Co., som eies av Berkshire Hathaway.
Anlegget ble bygget ut i årene omkring 1952–1957. Brenselkilden er sub-bitumenøst kull fra nærområdet. Utslippene av CO2 i 2006 var totalt 1.536.505 tonn.
Landhockey under Asialekene 1966

Landhockey under Asialekene 1966. Landhockey var en av sportene under de femte Asialekene som ble arrangert i Bangkok i Thailand. Det var tredje gangen som landhockey var med på programmet i Asialekene. Landhockeyturneringen ble avviklet i perioden 10. til 19. desember 1966. Ni herrelag deltok i turneringent og India vant finalen med 1-0 over Pakistan.
Callancyla

Utseende

Middelsstore, spinkle, svarte trebukker med rødt pronotum. Antennene er tynne og mørke, litt lengre enn kroppen hos hannene og noe kortere hos hunnene. Pronotum er rundet og omtrent så langt som bredt. Dekkvingene er parallellsidige og mattsvarte.

Utbredelse

Bortsett fra én art i Panama er slekten utbredt i den sørlige delen av Sør-Amerika.
Øivind Wilhelmsen

Øivind Wilhelmsen (født 14. november 1985 i Trondheim) er forsker ved SINTEF Energi og professor II ved NTNU. 
Hans viktigste forskningsbidrag er gjort innenfor likevekts og ikke-likevekts termodynamikk, beskrivelse av transportprosesser over plane og krumme gass-væske-overflater, beskrivelse av nukleeringsprosesser, termodynamikk for CO2-blandinger og forståelsen av termodynamisk stabilitet i nano-systemer.  
Han mottok Forskningsrådets pris for unge fremragende forskere innenfor matematikk, naturvitenskap og teknologi i 2018. I juryens begrunnelse sto det at Wilhelmsens forskning har ledet til nye og originale ideer og bidratt til ny og økt forståelse av boble- og dråpedannelse på nano-skalanivå. Forskningen har anvendelsespotensial innen materialteknologi og biologiske systemer.
Hospes

Utseende

Middelsstore (ca. 20 millimeter), avlange, grønnlig metallisk fargede trebukker, gjerne med rødlige bein.

Levevis

Larvene utvikler seg i ved av løvtrær.

Utbredelse

Artene lever i Kongo og Gabon.
Kangra (distrikt)

Demografi

Ved folketellingen i 2011 var det 1 507 223 innbyggere i distriktet, mot 1 339 030 i 2001. Den urbane befolkningen utgjør 5,73 % av befolkningen.
Barn i alderen 0 til 6 år utgjorde 10,67 % i 2011 mot 12,29 % i 2001. Antallet jenter i den alderen per tusen gutter er 873 i 2011 mot 836 i 2001.
Krystallstruktur

Krystallstruktur er krystallenes indre bygning. En krystallstruktur defineres ved begrepene gitter og basis.

Gitter

Et gitter er tredimensjonalt, og kan beskrives som matematiske punkter, definert av tre akselengder a, b, c og vinklene mellom disse. En krystallstruktur fremkommer dersom en har en identisk gruppe av et eller flere atomer på hvert gitterpunkt.
Det fins et uendelig antall gittere, men Franskmannen Auguste Bravais har vist at det kun behøves 14 gittere til å beskrive alle mulige krystallstrukturer og hvert av disse kalles et Bravaisgitter. Med utgangspunkt i Bravaisgitrene klassifiseres krystaller i sju krystallsystemer.

Basis

Basis i en krystallstruktur er de ionene som er satt inn i krystallgitteret i det foreliggende stoffet. Fordi basis har en dårligere symmetri enn gitteret, har krystallstrukturen i et stoff en dårligere symmetri enn gitteret. Basis består minst av ett atom, men kan også bestå av tusenvis av atomer, som i proteinkrystaller. I koksalt består basis av ett Na⁺- og ett Cl⁻-ion.

Symmetri

Krystallene oppviser på grunn av sin krystallstruktur ulike former for symmetri som kan observeres visuelt. Symmetrien kan beskrives ved symmetriplan, symmetriakser og symmetrisentra. Et symmetriplan deler en krystall i to deler, slik at de to delene speiler hverandre gjennom planet. Dersom krystallen har en akse som ligger slik at krystallen tar seg likedan ut (sett fra en fast vinkel) flere ganger mens den roterer omkring aksen, taler vi om en symmetriakse. Ulike krystaller kan ha totallige, tretallige, firtallige eller sekstallige symmetriakser - alt etter hvor mange ganger de gir det samme bildet som utgangsstillingen. Når en krystall har to flater som ligger symmetrisk om et punkt i midten av krystallen, har den et symmetrisentrum.

Strukturbestemming

Studier av krystallstruktur har fått stor betydning for kjemiens utvikling. Den viktigste metoden bygger på røntgenkrystallografi, som går ut på at man studerer intensitet og styrke for ulike spredningsvinkler av en smal konsentrert røntgenstråle i en krystall.
Med røntgen- og nøytrondiffraksjon kan man bestemme nøyaktig posisjon for hvert atom til og med i krystaller av kompliserte molekyler, for eksempel insulin. Bestemming av krystallstrukturen er derfor en måte å kartlegge molekylers struktur.
Til alle tider

Til alle tider er det tolvte albumet med Bjørn Eidsvåg, utgitt i 1992. Albumet lå seks uker på VG-lista og endte med niendeplass som beste plassering. Albumet ble produsert av Håkon Iversen. Nettstedet til Eidsvåg beskriver dette albumet som en konseptplate der alle sangene henger sammen, men likevel utgjør hver sin historie. På albumet finner vi også sangen «Til alle tider», som også har fått plass i Salmeboken «Salmer 1997».
Bør Børson Jr. (1938)

Handling

Johan Falkbergets klassiske satire om den godtroende, men innfule bondegutten Bør som rives med av dansen om gullkalven. Etter å ha blitt en stor mann i bygda, drar han til byen og blir generalmillionær på aksjespekulasjoner. Latterligheten når groteske høyder da han reiser hjem til Olderdalen for å feire stort bryllup med sin ungdoms elskede Josefa. (sitat:Cinemateket)
Hevneren slår til

Hevneren slår til (engelsk originaltittel: Death Wish, også utgitt på norsk som Nådeløs by) er en roman fra 1972 av Brian Garfield.
Bokens oppfølger kom i 1975 som Dødsdommen (engelsk originaltittel: Death Sentence).

Handling

Paul Benjamin er en vanlig revisor i New York, omsorgsfull far og ektemann som forakter vold. En dag blir datteren hans slått og kona drept av en gruppe sadistiske innbruddstyver. Hendelsen forandrer hans liv for alltid og sakte men sikkert tyr han til selvtekt. Han starter en enmannskrig mot forbryterne som overfaller uskyldige på gatene.

Norsk oversettelse

En norsk oversettelse kom som Hevneren slår til i serien Ekkos spenningsromaner i 1977, oversatt av Turi Ekko. Boken ble også nyutgitt på norsk i 1996 som Nådeløs by, denne gangen oversatt av Arvid Strandli.

Filmversjon

I 1974 ble en film basert på boken laget med Charles Bronson i hovedrollen. Den ble regissert av Michael Winner.
Sfærisk aberrasjon

Sfærisk aberrasjon er et fenomen som gjør at blant annet optiske linser aldri kan fokusere lyset helt perfekt. Den sfæriske aberrasjonen er mest utbredt i linser med kort brennvidde (eller fokallengde).
Til høyre ses strålegangen i en linse med kort brennvidde. De parallelle lysstrålene som kommer inn fra venstre «fokuseres» i en rekke forskjellige avstander til høyre for linsen – det er ikke noe entydig sted som alle strålene fokuseres mot.
I bildedannende optiske apparater, som for eksempel kikkerter og mikroskoper, må det dermed gjøres foranstaltninger mot den sfæriske aberrasjonen i apparatets linser. I motsatt tilfelle vil lyse objekter i utkanten av bildefeltet ikke bli fokusert korrekt, men «spres» litt ut slik at de ses som noe som ligner en komethale («koma»).
Indian River kraftverk (Florida)

Indian River kraftverk er et oljekraftverk med tilleggsenheter for gassdrift i delstaten Florida i det sørøstlige USA. Det har en installert produksjonskapasitet på 669 MW, fordelt på 3 turbiner. Anlegget ble påbegynt omkring 1960 og stod ferdig i 1974. Brenselkilden er olje eller naturgass.
Truls (vise)

«Truls» er en revyvise, en rampevise av tegneseriekarakter. Opphavsmenn er ukjent, men den stammer visstnok fra en studentrevy. Det er ulik verserytme og melodi på versene. Sangen er innspilt på Frem fra Glemselen kap.18 med Rita Engebretsen og Helge Borglund.
Innspilt av Guggen Tøraasen på albumet Blomster og Bananer 5. november 1974.
Ectomis cythna

Utseende

En middelsstor (vingespenn ca. 30 millimeter), brun smyger. Hårene på hodet og kroppen har en metallisk, blåaktig glans. Forvingen har en skrå, perlemorsaktig hvit flekk.

Levevis

Denne arten lever i tropisk regnskog.

Utbredelse

Arten er utbredt i den nordlige (tropiske) delen av Sør-Amerika.
Arno Breker

Liv og arbeid

Arno Breker nedstammet fra en hugenottisk protestantisk familie i Lorraine. Han gikk i steinhuggerlære og fikk kunsthåndverkutdannelse på hjemstedet Elberfeld 1916–1920 og fortsatte studiene ved kunstakademiet i Düsseldorf 1920-1925.

Før annen verdenskrig

Etter en reise i Nord-Afrika i 1927 laget han raderings- og litografiserien «Tunisisk reise». Breker utviklet en fremgangsmåte som førte til den «rene form» uten overflateujevnheter som ble stilpregende for den idealiserende typifisering som nazistene skulle betrakte som det ypperste. 
Etter flere reiser til Paris bosatte Breker seg i den franske hovedstaden og arbeidet som billedhugger. Han bodde der fra 1927 til 1933, og stod i vennskapelig kontakt med kunstnere som Robert Delaunay (1885–1941), Jean Cocteau (1889–1963) og Man Ray (1890–1976).
I 1933 mottok han det prøyssiske innenriksdepartements Roma-pris og tilbragte et år i Villa Massimo.
Quake (videospill)

Quake-motoren

id Software utviklet en ny 3D-spillmotor til Quake, kalt «Quake engine». Denne spillmotoren ble i 1999 frigjort under GPL-lisens, og flere spill har brukt Quake-motoren.
Udeterus

Utseende

Små til middelsstore (8-20 millimeter), svarte trebukker. Dekkvingene er ofte mer eller mindre gulbrune. Det er stor forskjell mellom kjønnene, hannene er mindre med lange, kamformede antenner og forkortede dekkvinger.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er natt-aktive. En del av dem kommer til lys.

Utbredelse

Slekten er utbredt i det sørlige Mellom-Amerika og det nordvestlige Sør-Amerika.